สปิริต
โดย...ทีมข่าวการเงินโพสต์ทูเดย์
10 ต.ค. 2559

โดย...ทีมข่าวการเงินโพสต์ทูเดย์
ต้องบอกว่าสปิริตการทำงานแรงกล้า สำหรับ สมชัย สัจจพงษ์ ปลัดกระทรวงการคลัง ที่เป็นคุณพ่อตัวอย่าง วันธรรมดา ทำงานเต็ม 100% ส่วนวันหยุดก็ทุ่มเวลาให้กับครอบครัวเต็มที่
ช่วงนี้ปลัดอู้ใส่เฝือกที่เท้าและนั่งรถวีลแชร์มาทำงานทุกวัน เพราะเหตุจากตีปิงปองกับลูกชายทั้ง 3 คน ออกสเต็ปผิดท่าเลยหกล้มจนนิ้วเท้าหัก
แม้จะใส่เฝือกและต้องนั่งรถเข็นมาทำงานก็ไม่เป็นอุปสรรค ที่ทำให้ปลัดกระทรวงการคลังต้องหยุดงาน แถมยังนั่งเป็นประธานประชุมหัวโต๊ะไล่ตามงาน ลูกน้องแบบไม่ขาดตกบกพร่อง
เอ๊ะ หรือว่าเป็นเพราะตอนนี้ท่านอภิศักดิ์ ตันติวรวงศ์ รมว.คลัง ไม่อยู่ 2 สัปดาห์ เพราะต้องบินไปประชุมเวิลด์แบงก์ ไอเอ็มเอฟ และต่อที่งาน รมว.คลัง เอเปก อีกงานหนึ่ง ซึ่งท่านได้มอบหมายให้ปลัดอู้คนนี้รับหน้าเสื่อดูงานแทนเกือบทุกเรื่อง
งานนี้ พี่อู้ แม้ฝนจะตกน้ำจะท่วม นิ้วเท้าจะหัก ก็ไม่สามารถต้านทานได้ เพราะ 2 สัปดาห์นี้พี่อู้ ต้องทำหน้าที่พ่อบ้านตัวจริงของลูกชายที่บ้านและเป็นพ่อบ้านของน้องๆ ที่ทำงานอีกด้วย